Ελληνικό cheesecake με ανθότυρο και βάση σαν αμυγδαλωτό
Δεν υπάρχει γλυκό που να επιτρέπει τόσες διαφορετικές ερμηνείες όσες το cheesecake. Αυτή τη φορά το δοκιμάζουμε με βάση που θυμίζει αμυγδαλωτό των νησιών μας.
200 γρ. αμύγδαλα λευκά, αλεσμένα στο μπλέντερ ή λίγα λίγα στο μούλτι μέχρι να γίνουν σκόνη, 40 γρ. ζάχαρη λευκή, κρυσταλλική, 70 γρ. βούτυρο αγελάδος, λιωμένο, 1 αυγό, 10 γρ. φύλλα ζελατίνης (κάθε μάρκα έχει φύλλα διαφορετικού βάρους, γι’ αυτό καλύτερα να τα ζυγίσουμε με ηλεκτρονική ζυγαριά, για να πάρουμε ακριβώς την ποσότητα που χρειαζόμαστε), 400 γρ. ανθότυρο, 130 γρ. ζάχαρη άχνη, 400 γρ. τυρί κρέμα, 400 γρ. γιαούρτι στραγγιστό, πλήρες , γλυκό του κουταλιού τριαντάφυλλο
Για τη βάση του cheesecake, ξεκινάμε προθερμαίνοντας τον φούρνο στους 170° C. Στρώνουμε λαδόκολλα σε ένα μεγάλο ταψί και ακουμπάμε επάνω ένα τσέρκι διαμέτρου 24 εκ. Εναλλακτικά, χρησιμοποιούμε μια φόρμα με αποσπώμενο πάτο διαμέτρου 24-25 εκ., στρώνοντας στον πάτο ένα στρογγυλό κομμάτι λαδόκολλα.Σε ένα μπολ ανακατεύουμε την αμυγδαλόσκονη, τη ζάχαρη, το λιωμένο βούτυρο και το αυγό και τα ζυμώνουμε με το χέρι έως ότου πετύχουμε μια ομοιογενή ζύμη. Την απλώνουμε ομοιόμορφα μέσα στο τσέρκι ή στη φόρμα. Ψήνουμε για 12-15 λεπτά. Αφήνουμε τη βάση να κρυώσει για περίπου 1 ώρα και με ένα μαχαίρι την ξεκολλάμε από τα τοιχώματα προτού απλώσουμε επάνω την κρέμα. Βάζουμε τα φύλλα ζελατίνης να μουλιάσουν μέσα σε ένα μπολ με λίγο κρύο νερό. Στο μεταξύ χτυπάμε στο μπλέντερ (ή στο μίξερ, με το φτερό) το ανθότυρο με την άχνη και το τυρί κρέμα για αρκετή ώρα, έως ότου σχηματιστεί μια λεία κρέμα, καθαρίζοντας ενδιαμέσως τα τοιχώματα του κάδου.Στραγγίζουμε τα φύλλα ζελατίνης και τα ρίχνουμε σε ένα κατσαρολάκι. Προσθέτουμε ένα φλιτζανάκι του καφέ νερό και τοποθετούμε σε χαμηλή φωτιά. Ανακατεύουμε συνεχώς μέχρι να λιώσουν. Αποσύρουμε από τη φωτιά και μέσα στις διαλυμένες ζελατίνες ρίχνουμε λίγο από το μείγμα του ανθότυρου. Ανακατεύουμε πολύ καλά και αδειάζουμε μέσα στο υπόλοιπο μείγμα του ανθότυρου. Προσθέτουμε το γιαούρτι, ανακατεύουμε απαλά και αδειάζουμε πάνω από την ψημένη βάση.Αφήνουμε το τσίζκεϊκ στο ψυγείο για τουλάχιστον 5 ώρες. Σερβίρουμε το Ελληνικό cheesecake με ανθότυρο και βάση σαν αμυγδαλόπιτα, με το γλυκό κουταλιού τριαντάφυλλο.
Αμύγδαλα,Γιαούρτι,Ζάχαρη